Oι προφητείες που διαδίδονταν ανάμεσα στους Έλληνες μιλούσαν, με τις υπερβολές που τις χαρακτήριζαν, για πολεμικές ετοιμασίες των Ρώσων με στόχο την κατάληψη της Κωνσταντινούπολης. Κυκλοφορούσε ευρύτατα η προφητεία πως το "χρυσό γένος" -άλλη εκδοχή της προφητείας του "ξανθού γένους", με το οποίο υποδηλώνονταν τώρα οι Ρώσοι- θα κατέστρεφε την Οθωμανική Αυτοκρατορία. Tον Μέγα Πέτρο είχε προσπαθήσει, ενωρίς, να τον προσεταιριστεί το Οικουμενικό Πατριαρχείο Kων/πόλεως για ν’ ανακτήσει ορισμένα δικαιώματα στους Αγίους Τόπους όπου οι Καθολικοί, με ενέργειες της Γαλλίας, είχαν εξασφαλίσει προνομιακή θέση.